Flemming Hansen (KF), 2003-04-03:
Forslaget, som vi skal behandle, vedrører linjeføring fra motorvejen Herning-Århus ved Silkeborg.
Forslaget opfordrer regeringen til at se bort fra det ene af de to linjeføringsforslag, Resendal-linjen, som Vejdirektoratet har undersøgt i en VVM-redegørelse i forbindelse med projektet, der blev offentliggjort sidste efterår.
Endvidere opfordres regeringen til at sikre, at der udarbejdes en VVM-vurdering af den af hr. Jakob Løchte foreslåede kombilinje, og at en eventuel ophævelse eller ændring af fredningen sker efter den normale procedure, som er beskrevet i naturbeskyttelsesloven, og ikke gennem en særlig bestemmelse i anlægsloven.
Overvejelserne om linjeføring fra motorvejen ved Silkeborg har stået på i mange år.
Efter at Folketingets Trafikudvalg i begyndelsen af år 2000 havde besigtiget området ved Silkeborg, blev det besluttet at miljøundersøge to hovedforslag.
Det er disse to forslag, der er beskrevet i Vejdirektoratets VVM-redegørelse. De to forslag er henholdsvis Resendal-linjen nord om Silkeborg og ringvejslinjen gennem byen.
Vejdirektoratet har i forbindelse med den offentlige høring vedrørende VVM-redegørelsen modtaget godt 100 skriftlige høringssvar, men har endnu ikke fremsendt en indstilling til Trafikministeriet i sagen.
Jeg har imidlertid ud fra de henvendelser, jeg har modtaget, og de mange artikler og læserbreve, der har været i pressen,
kunnet konstatere, at der lokalt fortsat er en betydelig uenighed om, hvilken løsning der bør gennemføres.
Jeg vil derfor heller ikke lægge skjul på, at jeg mener, at vi står over for en vanskelig politisk opgave, når vi skal beslutte, hvordan vi kommer videre.
Jeg har tidligere i forbindelse med fremsendelsen af Vejdirektoratets VVM-redegørelse til Trafikudvalget stillet i udsigt, at jeg vil vende tilbage til udvalget om sagen, når jeg har modtaget Vejdirektoratets indstilling.
Dette tilsagn gentager jeg naturligvis her og nu.
Jeg mener på den baggrund, at det vil være uhensigtsmæssigt, hvis vi nu, inden vi har fået Vejdirektoratets indstilling, træffer beslutning om helt at udelukke Resendallinjen.
En beslutning om helt at udelukke denne linje vil jo reelt betyde, at vi samtidig binder os til i givet fald at føre motorvejen gennem Silkeborg, i hvert fald et stykke ad vejen.
Regeringen kan derfor ikke støtte beslutningsforslaget.
Når det er sagt, vil jeg dog samtidig gerne sige, at jeg ser nogle positive elementer i forslaget, idet det ser ud til, at SF har ændret sin hidtidige motorvejsfjendske holdning.
Dette forslag går ud på at kombinere den vestlige del af Resendallinjen med den østlige del af ringvejslinjen og videreføre motorvejen gennem den nordøstlige del af Silkeborg.
Formålet med forslaget er ifølge forslagsstilleren at undgå at berøre den fredede Gudenådal samt Silkeborg Langsø ved Vestre Ringvej.
Til gengæld gennemskærer linjen erhvervsområder og et stort grønt område i Silkeborg.
Det er her vigtigt at understrege, at forslaget fra Jakob Løchte netop går på en motorvej. Når SF foreslår, at man skal VVM-vurdere dette forslag, går jeg derfor ud fra, at SF også er indstillet på i givet fald at støtte en motorvej i denne linjeføring.
Det giver jo ikke megen mening at foreslå, at man skal VVM-vurdere kombilinjen, hvis man på forhånd har den holdning, at der slet ikke skal være en motorvej ved Silkeborg.
Jeg er derfor glad for det signal, SF her sender, om, at man ikke fuldstændig afviser en motorvej.
Det synes jeg er positivt, ligesom da jeg for et øjeblik siden hørte hr. Jørn Jespersen sige ja til Ønslev-Sakskøbing-forslaget.
Som jeg oplyste i mit svar af 31. januar 2003 på spørgsmål nr. S 1457 fra hr. Morten Homann, foretager Vejdirektoratet i forbindelse med sin behandling af de indkomne høringsforslag en vurdering af kombilinjen.
Jeg oplyste samtidig, at jeg vil overveje, om kombilinjen skal undersøges nærmere og i givet fald på hvilket detaljeringsniveau, når jeg har fået Vejdirektoratets endelige vurdering.
Jeg mener stadig, at det rigtige vil være, at vi venter med at tage stilling til, om der skal gennemføres en VVM-vurdering af kombilinjen, til vi har set Vejdirektoratets vurdering og indstilling.
Med hensyn til beslutningsforslagets sidste del, der vedrører spørgsmålet om at respektere fredninger og proceduren for eventuel ophævelse af fredningsbestemmelserne, skal jeg henvise til miljøministerens beskrivelse og besvarelse af 10. januar 2003 af spørgsmål 155 fra Folketingets Miljø- og Planlægningsudvalg.
Miljøministeren har i sit svar anført, at det er regeringens principielle holdning, at fredninger er et vigtigt element i den samlede beskyttelse af vores natur- og landskabsværdier, og at den fremgangsmåde for ændringer af eksisterende fredninger, som er beskrevet i naturbeskyttelsesloven, derfor som altovervejende hovedregel bør følges.
Regeringen vil dog ikke udelukke, at det i enkelte tilfælde efter en konkret vurdering kan være hensigtsmæssigt i stedet for at foreskrive sådanne ændringer i en anlægslov.
Miljøministeren gjorde i den forbindelse opmærksom på, at det er Folketinget, der tager stilling hertil ved behandling af de enkelte forslag til anlægslov. Som sagt, jeg er glad for, at vi får en debat om denne vigtige sag.
Man kan sige, at vi her har en første tilkendegivelse af nogle af de ting, vi skal tage stilling til i løbet af en relativt kort tid.